ศูนย์ฉีดวัคซีนผู้ประกันตนมาตรา 33 ที่อาคารกีฬาเวสน์ 1 สนามกีฬาไทย-ญี่ปุ่น เขตดินแดง กลับมาเปิดให้บริการอีกครั้ง
บรรยากาศที่ศูนย์ฉีดวัคซีนอาคารกีฬาเวสน์ 1 ศูนย์เยาวชนกรุงเทพมหานคร (ไทย-ญี่ปุ่น) เขตดินแดง วันนี้ (14 มิ.ย.64) เป็นอีกหนึ่งจุดให้บริการฉีดวัคซีนของกระทรวงแรงงาน ซึ่งวันนี้เป็นวันแรกที่เปิดให้บริการฉีดวัคซีนโควิด-19 ให้กับผู้ประกันตนมาตรา 33 หลังจากเมื่อ 2 วันที่แล้ว ทางสำนักงานประกันสังคมได้ประกาศปิดศูนย์การให้บริการการฉีดวัคซีนโควิด-19 ทั้ง 45 จุดทั่วกรุงเทพฯ เพื่อปรับปรุงสถานที่ให้เหมาะสมและปรับปรุงระบบฐานข้อมูลให้มีประสิทธิภาพสูงสุด สำหรับบรรยากาศที่ศูนย์ให้บริการการฉีดวัคซีนโควิด-19 ที่สนามกีฬาไทย-ญี่ปุ่น ดินแดง มีประชาชนที่เป็นผู้ประกันตนมาตรา 33 ได้ทยอยเดินทางมารับบัตรคิวตั้งแต่ช่วงเช้าที่ผ่านมา ซึ่งการฉีดวัคซีนโควิด-19 ที่ศูนย์แห่งนี้จะแตกต่างจากครั้งที่ผ่านมา เนื่องจากมีการปรับลดปริมาณการฉีดจาก 1,500 คน ลดเหลือ 500 คนต่อวัน แบ่งเป็นภาคเช้าและภาคบ่ายอย่างละ 250 คน เพื่อป้องกันการแออัดและการแพร่ระบาดของโรค ส่วนขั้นตอนการให้บริการก็จะคล้ายกับจุดอื่นๆ มีการแบ่งพื้นที่เป็นโซน มีการรับและกรอกเอกสารส่วนตัว รับบัตรคิว จากนั้นจะนำเอกสารไปยื่นให้กับเจ้าหน้าที่และเข้าสู่การตรวจวัดความเสี่ยงในการฉีด ก็คือการวัดความดัน วัดอุณหภูมิร่างกาย เมื่อมีคุณสมบัติพร้อมก็สามารถเข้ารับการฉีดวัคซีนได้ทันทีนางสาวสุชาวดี ลวณะมาลย์ อายุ 41 ปี ที่เข้ารับการฉีดวัคซีนวันนี้ เห็นว่าการจัดจุดบริการมีการอำนวยความสะดวกเป็นอย่างดี ซึ่งก่อนฉีดไม่ได้มีความกังวลเพราะได้เตรียมตัวมาเป็นอย่างดี ดื่มน้ำมากและนอนพักผ่อนอย่างเพียงพอ หลังฉีดวัคซีนแล้วยังมีอาการเป็นปกติ พร้อมเชิญชวนประชาชนทุกคนเข้ารับการฉีดวัคซีนเพื่อความปลอดภัยของตัวเองลดความเสี่ยงในการทำงานและสร้างภูมิคุ้มกันหมู่ของประเทศเช่นเดียว นายปราการ ศาสนโสภา อายุ 45 ปี กล่าวว่า ทางบริษัทแจ้งนัดให้เข้ามาฉีดในวันนี้จากเดิมที่นัดเมื่อวาน หลังมารับบริการใช้เวลาไม่นาน มีความดันสูงเล็กน้อย แต่พอนั่งพักความดันก็ปกติ โดยเจ้าหน้าที่บริการและให้คำแนะนำเป็นอย่างดี หลังฉีดยังไม่มีอาการใดๆ รู้สึกปกติ หน่วงที่แขนเพียงเล็กน้อย ส่วนผู้ประกันตนที่จะมาฉีดซีนนั้น จะเป็นผู้ที่ได้รับ SMS ยืนยันวันเวลาสถานที่นัดหมายครั้งใหม่ หรือเจ้าหน้าที่ฝ่ายบุคคลของบริษัทยืนยันวันนัดครั้งใหม่ ทำให้ผู้ที่เข้ามาฉีดวัคซีนวันนี้ส่วนใหญ่เป็นผู้ที่ถูกเลื่อนนัดจากเดิมวันที่ 12-13 มิถุนายนที่ผ่านมา มาเป็นวันนี้แทน ทั้งนี้ เจ้าหน้าที่ได้ฝากเน้นย้ำถึงประชาชนซึ่งเป็นผู้ประกันตนที่จะเข้ารับการฉีดวัคซีนให้มาก่อนเวลานัดหมายประมาณ 30-60 นาที และศูนย์จะปิดเร็วขึ้นจากเวลา 17.00 น เป็นเวลา 16.00 น พร้อมจะหยุดทำการฉีดวัคซีนเฉพาะวันเสาร์และอาทิตย์เท่านั้น เพื่อเคลียร์ระบบ